Mediaseuranta: Etelä-Suomen Sanomat: Suomen Vastarintaliike iski torilla: "Pidetään Heinola valkoisena"
Etelä-Suomen Sanomat: Suomen Vastarintaliike iski torilla: "Pidetään Heinola valkoisena"
Etelä-Suomen Sanomat: Suomen Vastarintaliike iski torilla: "Pidetään Heinola valkoisena" 8.2.2014
Heinolan torin lumituiskussa liehuivat lauantaina vihreät nuoliliput, joiden vierellä nuoret miehet jakoivat pakolaisvastaisia, avoimen rasistisia lehtisiä otsikolla "Pidetään Heinola valkoisena".
Kyseessä oli Suomen Vastarintaliike -nimisen ryhmän mielenilmaus, joka vastusti kiintiöpakolaisten ottamista Heinolaan.
Torilla jaettu lappunen kritisoi "rodullisesti ja kulttuurisesti täysin vieraiden" pakolaisten asuttamista Heinolaan sen sijaan, että kannustettaisiin heinolalaisia hankkimaan lapsia. Sen mukaan tuloksena on, että "olemme kohta vähemmistö omassa maassamme, eikä pakolaisista ole edes työvoimaksi"..
Lehtisen mukaan "poliitikot, valtamedia ja monikultturistit haluavat kiihdyttää ei-valkoista maahanmuuttoa käyttämällä heidän itsensä aiheuttamaa väestökatoa verukkeena", mikä johtaa "valkoisten rodulliseen itsemurhaan".
Lehtisten jakajat kieltäytyivät kertomasta nimiään tai sitä, olivatko he heinolalaisia vai muualta kaupunkiin saapuneita. Yksi kuudesta mielenosoittajasta ilmoitti, etteivät he puhu toimittajille, koska toimittajat eivät kerro totuutta.
Järjestön Kansallinen vastarinta -nettisivustolla julkaistiin lauantaina Janne Kujalan pitkä artikkeli otsikolla "Heinolan musta tulevaisuus". Sivustolta ei selviä, onko kyseessä sama Kujala, joka vajaat 10 vuotta sitten edusti lahtelaisen Väinö Kuisman johtamaa äärioikeistolaista Suomi - Isänmaa -puoluetta Hartolan kunnanvaltuustossa vai toinen samanniminen henkilö.
Pakolaisista tuli Heinolassa kuuma puheenaihe tammikuussa, kun kaupunginvaltuuston puheenjohtaja Timo Ihamäki (kok.) esitti sadan kiintiöpakolaisen vastaanottamista kaupungin väkiluvun lisäämiseksi.
Avainsanat: Heinola, kiintiöpakolaiset, Timo Ihamäki, äärioikeisto